امریکا سعودي ته د ١١٠ میلیارد ډالرو په ازښت وسلې ورکوي 
جمهور رئیس ټرمپ سعودي ته په خپل لومړي سفر کې له دغه هېواد سره د ۱۱۰ میلیارده ډالرو په ارزښت پوځي تړونونه وکړل.
هغه دا تړون د سعودي له پادشا سلمان بن عبدالعزیز سره لاسلیک کړل، د تړون هدف د سعودي د دفاعي او پوځي وړتیاو لوړول ښودل کیږي. سپينه ماڼۍ وايي د دغه تړون په اساس به سعودي ته دفاعي او پوځي وسایل ورکول کیږي چې ورسره به د دغه هېواد او خلیج امنیت ښه شي. همدغه راز سعودي عربستان به په سیمه کې د ترهګرۍ پر ضد مبارزې کې هم خپله ونډه زیاتوي چې ورسره به په دغه ډګر کې د امریکا پر اوږو اچول شوی بار هم څه ناڅه سپک شي. پاچا سلمان بن عبدالعزیز د ښاغلي ټرمپ هرکلی وکړ. تر پښو لاندې یې سره غالی و او په هوا کې جټ الوتکو سلامي وکړه. بې ساري امنیتي ترتیبات نیول شوي وو او ځای ځای پوځي موټرې ولاړې وې. د امریکا د جمهور رئیس لومړی بهرنی سفر ځانگړی معنوي ارزښت لري. تر دې وړاندې هیڅ یو امریکايي مشر، خپل بهرنی سفر له سعودي نه و پيل کړی. په دې سفر کې د سیاسي اجنډا تر څنگ چې ټرمپ د اسلامي هیوادونو کنفرانس ته وینا کوي، د امریکا او سعودي عربستان ترمنځ د میلیارد ډالرو د وسلو تړون لاسلیک کیږي، او د یولس امریکایي شرکتونو او د سعودي د تیلو د شرکت ارامکو ترمنځ د پنځوس میلارد ډالرو گډې پروژې لاسلیک کیږي. ډانلډ ټرمپ وویل " سعودي عربستان د اسلام د مقدساتو کور دی، او موږ به د همدې ځای نه د مسلمانانو متحدینو سره یو ځای د سخت دریځی او ترورزم پر ضد مبارزه پیل کړو." د ټرمپ لپاره دا یو ډېر ښه چانس دی چې د هغه تصور له منځه یوسی چې گواکې دی د مسلمانو پرضد دی. په ریاض کې د ۲۰ نه زیاتو مسلمانو هیوادونو پاچایان، امیران او جمهور رئیسان ورته راټول شوي دي. دې مشرانو ته دټرمپ پیغام دا دی چې متحده ایالات به ایران پهمقابل کې د هغوی تر څنگ ولاړ دی. د امریکا د ملي امنیت سلاکار ایچ ار مک مسټر وایي " ټرمپ به عرب او مسلمان متحدین وهڅوي چې د سولې او ثبات لپاره، د داعش، القاعده، ایران، د اسد د حکومت او د هر هغه چا په مقابل کې زړور گامونه واخلي چې ټوله سیمه یې بې ثباته کړې ده او په مسلمانو هیوادونو کې یې ولسونه کړولي دي". په واشنگټن کې د عربیه د تحقیقاتي بنسټ غړی علي شیهابي وایي ټرمپ د سني او عربو رهبرانو د زړه خبره کوي. علي شیهابي وویل" ټرمپ غواړي دې رهبرانو ته ووایي چې د ترورزم په مقابل کې د جگړې لومړۍ دفاعي کرښه همدغه اسلامي هیوادونو دي. او دی په دې هم پوهیږي چې د ترهگرۍ سره د مبارزې لپاره، لومړۍ باید د ایران مخه ونیول شي چې د بې ثباتۍ نه د خپلو سیاسي هدفونو د لاسته راوړلو گټه اخلي". جمهور رئیس ټرمپ به د اسلام له مرکز سعودي عربستان نه وروسته ، د دوو نورو ابراهیمي ادیانو د یهودو هیواد اسرائیل ته او له هغه د کاتولیک عیسویت روحاني مرکز واتیکان ته ولاړ شي.